<classify> SHIRIKISHO la Soka Afrika CAF kwa mara ya kwanza limeteua waamuzi watatu wa kike kuchezesha fainali za Afrika za Vijana chini ya umri wa miaka 17, ambapo kati yao yumo Mtanzania Jonesia Rukyaa.Tanzania ndio mwenyeji wa fainali hizo zinazotarajiwa kufanyika kuanzia Aprili 14-28 zikishirikisha mataifa manane. Kwa mujibu wa taarifa iliyotolewa na CAF juzi, kamati ya waamuzi iliyokutana Februari 26 mwaka huu Cairo, Misri na kuhudhuriwa na Rais wa CAF, Ahmad imesema imeamua kuteua wanawake kwa mara ya kwanza kuchezesha michuano ya wanaume, lengo likiwa kuendeleza waamuzi wa kike.Waamuzi walioteuliwa kuchezesha fainali hizo ni 29, 15 ni waamuzi wa kati ambapo yupo Jonesia pekee na waamuzi wasaidizi ni 14 ambapo wapo wanawake Mary Njoroge kutoka Kenya na Lidwine Rakotozafinoro kutoka Madagascar. Orodha hii ya awali ya waamuzi 29 watahudhuria semina Casablanca, Morocco kuanzia Machi 31 hadi Aprili 4 na watakaofanya vizuri ndio watakaochezesha fainali hizo.Hii itawapa wigo mpana waamuzi wanawake kuonesha vipaji vyao, kupata uzoefu kulingana na idadi ya mechi na mashindano na italeta maendeleo katika uchezeshaji wao, ilisema taarifa hiyo kwenye mtandao rasmi wa CAF. Orodha kamili ya waamuzi ni Jonesia Rukyaa Tanzania Boukhalfa Nabil Algeria, Tirelo Mositwane Botswana, Blaise Yuven Cameroon, Mahrous Ahmed Misri, MogosTeklu Eritrea, Atcho Pierre Gabon Huraywidah Abdulwahid Libya, Andofetra Rakotojaona Madagascar.Wengine ni Samir Guezzaz Morocco, Dahane Beida Mauritania, Basheer Salisu Nigeria, Karim Twarigimukiza Rwanda Issa Sy Senegal na Ssali Mashood Uganda na waamuzi wasaidizi ni Mohamed Mkono Tanzania, Hassan Khalil Tunisia, Thomas Kusosa Zimbabwe.Ahmed Hamid Sudan, James Emile Shelisheli, Dos Rei Montenegro Mira Sao T Prin, Yousef Wahid Misri, Nouha Bangoura Senegal, Salah Mohamed Djibouti, Brahim Adam Chad, Sanou Habib Oumar Burkinafaso na Ayimavo Ayamr Eric Benin. Mbali na mwenyeji Tanzania, michuano hiyo pia itashirikisha timu za Nigeria, Angola na Uganda zilizopangwa kundi A na kundi B likiwa na timu za Guinea, Cameroon, Morocco na Senegal na timu zitakazofuzu nusu fainali zitawakilisha Afrika kwenye fainali za kombe la dunia la vijana wa umri huo.  <topic>: KITAIFA 